Diari Oficial de la Generalitat Valenciana


Sumari del DOGV 9275, del 10-02-2022 (2022/935)

RESOLUCIÓ de 4 de febrer de 2022, de la directora general de Comerç, Artesania i Consum, per la qual es convoquen eleccions per a la renovació dels plens de les cambres oficials de Comerç, Indústria, Serveis i Navegació de la Comunitat Valenciana
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9275

Data del DOGV
:   10-02-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/935


Data del document
:   04-02-2022

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * cambra de comerç i indústria
    * organització administrativa

RESOLUCIÓ de 4 de febrer de 2022, de la directora general de Comerç, Artesania i Consum, per la qual es convoquen eleccions per a la renovació dels plens de les cambres oficials de Comerç, Indústria, Serveis i Navegació de la Comunitat Valenciana [2022/935]  
Per l'Ordre ICT/1074/2021, de 30 de setembre, del Ministeri d'Indústria, Comerç i Turisme (BOE 238, 05.10.2021), es declara obert el procés electoral per a la renovació íntegra dels plens de les cambres oficials de Comerç, Indústria, Serveis i Navegació d'Espanya. El procés electoral queda obert a partir del dia 7 d'octubre de 2021 i finalitzarà el dia 15 de novembre de 2023.  
Correspon, no obstant això, als òrgans competents de les administracions tutelars, convocar les eleccions en els seus àmbits territorials de conformitat amb el que disposa l'article 18.1 de la Llei 4/2014, d'1 d'abril, bàsica de les cambres oficials de Comerç, Indústria, Serveis i Navegació.  
Transcorreguts els terminis previstos per a l'exposició pública i resolució de reclamacions i recursos sobre els corresponents censos electorals, correspon efectuar la convocatòria d'eleccions per a la renovació de les persones membres dels plens de les esmentades corporacions, de conformitat amb el que preveu l'article 14 de la Llei 3/2015, de 2 d'abril, de la Generalitat, de cambres oficials de Comerç, Indústria, Serveis i Navegació de la Comunitat Valenciana, i d'acord amb el que disposa el Decret 126/2017, de 29 de setembre, del Consell, pel qual s'aprova el Reglament de les cambres oficials de Comerç, Indústria, Serveis i Navegació de la Comunitat Valenciana i del seu Consell.  
  
Per tot el que s'ha exposat, prèvia consulta al Consell de Cambres Oficials de Comerç, Indústria, Serveis i Navegació de la Comunitat Valenciana i en virtut del que disposa l'article 38 del Decret 126/2017, de 29 de setembre, del Consell, resolc:  
  
Primer  
Convocar eleccions per a la renovació de les persones membres dels plens de les cambres de Comerç, Indústria, Serveis i Navegació existents en l'àmbit territorial de la Comunitat Valenciana.  
  
Segon  
La data de celebració de les eleccions serà el dia 5 de maig de 2022. El nombre de col·legis electorals i la seua demarcació, la seu de cadascun d'aquests i els horaris, per a cada una de les cambres oficials de Comerç, Indústria, Serveis i Navegació, s'estableixen en l'annex I d'aquesta resolució.  
  
Tercer  
1. En el termini dels cinc dies següents a la publicació d'aquesta convocatòria d'eleccions en el Diari Oficial de la Generalitat Valenciana, es constituiran les juntes electorals, que estaran integrades per:  
a) Tres representants de les persones electores de les cambres. Quan es tracte de persones jurídiques, aquestes hauran d'estar representades per una persona física amb poder bastant.  
b) Dues representants designades per la Conselleria d'Economia Sostenible, Sectors Productius, Comerç i Treball, competent en matèria de tutela de les cambres. Aquestes persones hauran de ser funcionàries i una d'elles exercirà les funcions de la presidència.  
c) Una secretària o secretari, amb veu i sense vot, designada per la persona titular de la presidència entre personal funcionari de la conselleria competent en matèria de tutela de les cambres.  
2. La composició de les juntes electorals es publicarà en el Diari Oficial de la Generalitat Valenciana.  
3. Es constituirà una junta electoral d'àmbit provincial en cadascuna de les tres províncies de la Comunitat Valenciana.  
4. Igualment, es constituirà una junta d'àmbit autonòmic que, amb la participació de les presidències de les juntes provincials, o vocal de la seua junta en qui delegue i sota la presidència de qui designe la conselleria tutelant, tindrà la missió de fer el recompte del vot electrònic. La conselleria competent designarà una persona que realitze les funcions de secretaria entre el seu personal funcionari.  
El president o la presidenta de la junta electoral autonòmica podrà prendre totes les mesures que considere oportunes per a assegurar la confidencialitat de l'escrutini dels vots electrònics, fins al moment en què corresponga unir el resultat de la votació electrònica al de la votació presencial. Aquest resultat es reflectirà en l'acta corresponent i serà entregada, en sobre tancat, a les presidències de les diferents meses electorals en el moment de finalització de la votació presencial.  
  
5. Així mateix, per a coordinar tot el procés electoral i vetlar per la transparència del procés de votació per mitjans electrònics, s'establirà una junta electoral central amb àmbit territorial en tota la Comunitat Valenciana i estarà formada per representants de la Direcció General de Comerç, Artesania i Consum i del Consell de Cambres. No obstant això, podran assistir representants de les cambres. La Conselleria designarà una persona que realitze les funcions de secretaria entre el seu personal funcionari.  
6. Les juntes electorals provincials tindran la seua seu en els locals de la Conselleria d'Economia Sostenible, Sectors Productius, Comerç i Treball, competent en matèria de tutela de les cambres, que a continuació s'especifiquen:  
Junta Electoral d'Alacant: c/ Churruca, 29, Alacant  
Junta Electoral de Castelló: av Germans Bou, 47, Castelló de la Plana  
Junta Electoral de València: c/ Gregori Gea, 27, València  
7. La junta electoral autonòmica encarregada del recompte del vot electrònic tindrà la seua seu en la de la Conselleria d'Economia Sostenible, Sectors Productius, Comerç i Treball, Ciutat Administrativa 9 d'Octubre, carrer de la Democràcia, 77, torre 2, València.  
8. La Junta Electoral Central tindrà la seua seu en la de la Conselleria d'Economia Sostenible, Sectors Productius, Comerç i Treball, Ciutat Administrativa 9 d'Octubre, carrer de la Democràcia, 77, Torre 2, València.  
  
Quart  
1. Les persones electores poden exercir el vot per mitjans electrònics o de forma presencial el dia de la votació.  
2. L'exercici del vot per mitjans electrònics s'exercirà per mitjà dels següents certificats digitals: Camerfirma, Fàbrica Nacional de Moneda i Timbre i ACCV (en suport programari).  
3. Les adreces URL de les plataformes de vot electrònic, segons la corresponent cambra oficial de Comerç, Indústria, Serveis i Navegació, són les següents:  
https://voter-ccval.secured.vote/Alcoy  
https://voter-ccval.secured.vote/Alicante  
https://voter-ccval.secured.vote/Castellon  
https://voter-ccval.secured.vote/Orihuela  
https://voter-ccval.secured.vote/Valencia  
  
4. El termini per a exercitar el vot per mitjans electrònics comença el 20 d'abril de 2022, a les 08.00 hores, i finalitza l'1 de maig de 2022, a les 23.59 hores.  
5. Una vegada conclòs el termini assenyalat en el punt anterior, la Secretaria General de la Cambra procedirà a anotar en el cens l'exercici de vot electrònic. Així mateix, remetrà a la junta electoral provincial corresponent una relació d'electors o electores que hagen exercit l'esmenat vot.  
6. A qui, havent exercit el vot per mitjans electrònics, volguera votar personalment, no li serà acceptat el vot.  
7. L'escrutini dels vots electrònics el durà a terme la junta electoral autonòmica, i es reflectirà en una acta que arreplegarà el resultat parcial de l'elecció, on constaran el nombre de vots emesos, el dels declarats nuls i en blanc, així com el nombre de vots electrònics obtinguts per cada persona candidata. Aquesta acta quedarà en poder de la persona titular de la secretaria d'aquesta junta a fi de sumar aquest vot al presencial i dur a terme la proclamació de resultats.  
8. Les reclamacions sobre l'escrutini i el procés de votació per mitjans electrònics es formularan per escrit davant de la junta electoral autonòmica en el termini de 24 hores, des que finalitze l'escrutini de la votació presencial. Contra la resolució de la junta electoral autonòmica, les persones interessades podran interposar un recurs d'alçada davant de la Conselleria d'Economia Sostenible, Sectors Productius, Comerç i Treball.  
  
Cinqué  
1. Les votacions presencials per a triar les persones membres dels plens de les cambres, per a la provisió de les quals hagen sigut proclamades més candidates que membres a elegir, se celebraran els dies i hores previstos en l'annex I de què s'acompanya aquesta convocatòria.  
2. Es constituiran els col·legis electorals que per a cada cambra s'estableixen en l'annex I d'aquesta convocatòria.  
3. Cada mesa electoral estarà formada per la persona que ocupe la presidència i dues vocals designades per la junta electoral provincial d'entre les persones electores domiciliades en la localitat del col·legi electoral, mitjançant un sorteig realitzat deu dies abans de la celebració d'eleccions i en la seu de cada junta electoral provincial, entre una relació de persones electores en nombre de dues per a cada grup que no siguen candidates, proposada pel ple de la cambra. En el mateix acte es designaran així mateix dues persones suplents de la presidenta o president i de les titulars de les vocalies.  
4. Constituïda la mesa electoral d'un col·legi el dia de l'elecció, no podrà començar-se la votació sense haver-se estés prèviament l'oportuna acta de constitució, de la qual es lliurarà una còpia certificada, signada per la persona titular de presidència i els vocals per a cada candidata que la demane.  
5. Si en l'acte de la constitució de la mesa electoral no comparegueren les persones membres designades per la junta electoral provincial com a titulars o suplents, assumiran les seues funcions una persona representant de la conselleria amb competències en matèria de tutela de les cambres, que exercirà la presidència i un empleat o empleada de la cambra, que actuarà com a vocal.  
6. No obstant el que disposa el punt anterior, atenent el nombre de candidatures proclamades i el de grups en què haja de celebrar-se efectivament la votació, les juntes electorals podran acordar l'ampliació o reducció del nombre de meses electorals, sense modificar, en cap cas, el nombre de col·legis previst en aquesta convocatòria.  
  
  
Sisé  
La presentació i proclamació de candidatures, la designació de persones interventores, la votació i l'escrutini es desenvoluparan d'acord amb el que preveu el Decret 126/2017, de 29 de setembre, del Consell, pel qual s'aprova el Reglament de les cambres oficials de Comerç, Indústria, Serveis i Navegació de la Comunitat Valenciana i del seu Consell.  
  
Seté  
1. Dins dels quinze dies naturals següents a la data de celebració de les eleccions i a l'efecte de la designació de les vocalies que representen les empreses i persones de reconegut prestigi de la vida econòmica de cada cambra, la Confederació Empresarial Valenciana, com a organització intersectorial i territorial més representativa en l'àmbit de la Comunitat Valenciana, haurà de presentar davant de la conselleria competent en matèria de tutela de les cambres una llista de candidates a vocals del ple, elegides entre persones de reconegut prestigi en la vida econòmica dins de la circumscripció de cada cambra, en nombre igual al de vocalies a cobrir. La llista s'acompanyarà d'una relació dels mèrits que fonamenten la proposta i l'acceptació expressa de les candidates.  
  
2. Igualment, dins dels quinze dies naturals següents a la data de celebració de les eleccions i a l'efecte de la designació dels vocals de major aportació voluntària, la secretaria general de la cambra haurà de presentar davant de la conselleria competent en matèria de tutela de les cambres la relació d'empreses de major aportació voluntària, indicant les quantitats aportades i la data en què ha fet efectiva aquesta aportació.  
  
3. La Conselleria d'Economia Sostenible, Sectors Productius, Comerç i Treball designarà aquests vocals en el termini de cinc dies hàbils des de la presentació de la proposta. El termini màxim per a la designació d'aquests vocals serà fins al dia 27 de maig de 2022.  
4. Les persones elegides hauran de prendre possessió de les seues vocalies, dins dels deu dies naturals següents a la seua elecció, davant de la secretaria general de la cambra, la qual lliurarà l'oportuna credencial de la seua condició de membre del ple.  
  
Huité  
La sessió constitutiva de cada ple haurà de celebrar-se, com a màxim, abans del dia 15 de juliol de 2022.  
  
  
DISPOSICIÓ FINAL   
  
Única  
Per a tot el que no estiga contemplat expressament en aquesta convocatòria, la interpretació de la qual correspon a la Direcció General de Comerç, Artesania i Consum de la Generalitat Valenciana o, si és el cas, a les respectives juntes electorals, serà aplicable el que preveu la Llei 3/2015, de 2 d'abril, de la Generalitat, de cambres oficials de Comerç, Indústria, Serveis i Navegació de la Comunitat Valenciana, i el que disposa el Decret 126/2017, de 29 de setembre, del Consell, pel qual s'aprova el Reglament de les cambres oficials de Comerç, Indústria, Serveis i Navegació de la Comunitat Valenciana i del seu Consell.  
  
València, 4 de febrer de 2022.- La directora general de Comerç, Artesania i Consum: Rosa Ana Seguí Sanmateu.  
  
  
ANNEX I  
  
Cambra Oficial de Comerç, Indústria i Serveis d'Alcoi  
Data de celebració de les eleccions: 5 de maig de 2022.  
Col·legi electoral únic.  
Domicili: seu de la Cambra d'Alcoi: c/ Sant Francesc, 10, Alcoi.  
  
Demarcació: la de la Cambra.  
Horari: de 09.00 a 19.00 hores, ininterrompudament.  
  
Cambra Oficial de Comerç, Indústria, Serveis i Navegació d'Alacant  
Data de celebració de les eleccions: 5 de maig de 2022.  
Col·legi electoral únic  
Mesa electoral número 1.  
Domicili: seu de la Cambra d'Alacant: plaça Ruperto Chapí, 3, Alacant.  
Demarcació: la de la Cambra.  
Horari: de 09.00 a 19.00 hores, ininterrompudament.  
Mesa electoral número 2.  
Domicili: Delegació de la Cambra a Dénia: Urbanització El Cortijo, c/ l'Agret núm. 18. Dénia.  
Demarcació: la de la Cambra.  
Horari: de 09.00 a 19.00 hores, ininterrompudament.  
Mesa electoral número 3.  
Domicili: Delegació de la Cambra a Elx: c/ Germán Bernácer, 65, (Elx Parc Empresarial). Elx.  
Demarcació: la de la Cambra.  
Horari: de 09.00 a 19.00 hores, ininterrompudament.  
  
Cambra Oficial de Comerç, Indústria, Serveis i Navegació de Castelló  
Data de celebració de les eleccions: 5 de maig de 2022.  
Col·legi electoral únic.  
Domicili: seu de la Cambra de Castelló: avinguda Germans Bou, 79, Castelló de la Plana.  
Demarcació: la de la Cambra.  
Horari: de 09.00 a 19.00 hores, ininterrompudament.  
  
Cambra Oficial de Comerç, Indústria i Serveis d'Orihuela  
Data de celebració de les eleccions: 5 de maig de 2022.  
Col·legi electoral únic.  
Domicili: seu de la Cambra d'Orihuela: avinguda del Mar, 10, Orihuela.  
Demarcació: la de la Cambra.  
Horari: de 09.00 a 19.00 hores, ininterrompudament.  
  
Cambra Oficial de Comerç, Indústria, Serveis i Navegació de València  
Data de celebració de les eleccions: 5 de maig de 2022.  
Col·legi electoral únic.  
Domicili: seu de la Cambra de València: c/ Poeta Querol, 15, València.  
Demarcació: la de la Cambra.  
Horari: de 09.00 a 19.00 hores, ininterrompudament.